Margrete Auken (SF), 2000-01-13:
Da jeg skulle finde ud af, hvad det var, denne her forespørgsel gik ud på, måtte jeg ned og grave i Dansk Folkepartis pressemeddelelser, og det var en forholdsvis snasket beskæftigelse, men så kom jeg jo frem til, hvad det er for et billede, Dansk Folkeparti har, ikke specielt af muslimerne, men af danskerne.
Og når jeg sagde før, at det, der truer dansk kultur, er Dansk Folkeparti, så er det måske, fordi man beskriver danskerne som snæversynede, smålige, skræmte ved andre, kulturracistiske og med en religion, hvis afstumpethed ligger
meget fjernt fra kristendommen, også den almindelige folkekirkelige kristendom, der ellers ikke ved så frygtelig meget.
Og hvis det billede af danskerne bliver tegnet meget, hvis man altid taler ned til det laveste i mennesker i stedet for at tale op til noget af det smukke i folk, så kan man jo risikere, at folk bliver lavsindede.
Derfor er det så vigtigt, at vi taler op til hinanden, og så kan man selvfølgelig bebrejde mig, at jeg ikke prøver at tale mere op til det bedste i Dansk Folkeparti.
Jeg prøver, så godt jeg kan, og vil nu så også prøve at sige, at hvis man virkelig er interesserede i denne her samtale, i at vide noget om, hvad f.eks. en religionssamtale går ud på, hvis man f.eks. som jeg - nu snakker jeg på egne og ikke på partiets vegne - meget gerne så, at alle disse mennesker blev kristne, og det så jeg da gerne, så er en vigtig forudsætning for kristen mission, at man forstår, hvem de andre er, at man udviser respekt og agtelse for de andre, kender deres tankeverden, kender deres forventninger, sådan at man kan komme til at tale med hinanden og ikke begynder dér, hvor man er rasende uenig, men begynder dér, hvor man har ting tilfælles. Når vi er i en dårlig situation i Danmark med vore muslimer, og når jeg i et kirkeligt program i radioen har sagt, at vi har for få muslimer - hr. Peter Skaarup behøver
ikke synes, det er nogen større sensation, men jeg har faktisk sagt det, hvor der var mange hundrede tusinde lyttere på - så skyldes det faktisk, at jeg mener det.
Hvis vi skal i gang med denne her religionssamtale, skal der udvikles så meget af en dansk islam, at vi kan nå hinanden.
Det er faktisk et problem, at f.eks. imamerne, der kommer hertil, på grund af den danske udlændingelovgivning bliver sendt hjem, inden de har nået at opdage, hvad det går ud på, og at vi ikke har en dansk imamuddannelse, sådan at vi også kan få en ordentlig intellektuel islam.
Jeg ved, at det er et problem for en række muslimer, som siger, at det er noget af det, de mangler.
Og det er noget af det, vi har fået bud på - om det så skal være til kulturministeren eller undervisningsministeren, vi skal sende det hen - at vi skal tænke ind i det, hvis vi faktisk ønsker, som jeg gør, at kristne løs på dem, det bedste vi kan, selvfølgelig med fare for, at de missionerer igen; det er jo vilkårene.
Men det er altså forudsætningen, at man på en eller anden måde får noget agtelse for hinanden.
De fleste af dem bor i Mjølnerparken, og jeg har sådan spekuleret på, om Mjølner, Tors hammer, er den, der skal sendes ud i hovedet på den der lidt orientalske religion, der har sat sig på danskerne i stedet for de gamle nordiske guder.
Når man hører Dansk Folkeparti, er man i hvert fald ved at tro, at det er noget, der er næsten så farligt, som de gamle nordboere troede at Mjølner var.
Det er nok ikke truslen, for meget få danskere er jo overhovedet fristede af islam, heller ikke af den islam, som findes i civiliseret udgave.
Dertil er den for regelbundet i forhold til, hvordan vi - i hvert fald de af os, der ved noget om kristendommen - tænker.
Men det er altså bare lige en vigtig samtale at få i gang.
Så lad os nu foreslå, at vi prøver at få udviklet denne her kontakt meget, meget bedre og også dér kommer til at forstå, hvad der faktisk sker, hvis man nu kommer i samtale med vores muslimske medborgere. Jeg synes stadig væk, det er et problem, at vi har for lidt samtale med dem.
Når vi f.eks. diskuterer det, som fru Ester Larsen var inde på med ægteskaberne, så har de jo selv rejst en del spørgsmål.
Det er jo ikke noget talmæssigt problem, men det kunne være et problem for nogle af dem, men hvis de selv ønsker nogle af de regler, så lad os snakke om, hvordan det kan gøres - igen i gensidig agtelse og respekt for hinanden.
Nu prøver jeg at tale op til Dansk Folkeparti - noget helt andet er, at jeg tror, der er noget pænt også i
Dansk Folkeparti - jeg skal i hvert fald gøre mig umage: Vi har faktisk noget i Danmark, der hedder Islamisk-Kristent Studiecenter, og dér forsøger man at komme i kontakt med hinanden, dér undersøger man, hvad det er, der kan bære sådan en samtale.
Men der er nok lidt flere muslimer, der er interesserede i den samtale, end der er kristne, så vidt jeg har ladet mig fortælle, selv om den altså ledes af kristne.
De er nemlig meget optaget af at forstå, hvad det er, vi mener, hvad det er, vi siger, og dér render vi ustandselig ind i det problem fra vores side, at vi ved, at der er for få, der ved noget ordentligt om, hvad kristendommen går ud på.
Det var en dejlig oplevelse.
Så tak for den!
Det var jeg meget glad for at jeg fik med her i dag, sådan at jeg ikke bare kunne blive stemt lidt mildere, men også kunne blive mindet om, at det, som det drejer sig om her, er at have respekt for det medmenneske, for hvis skyld Kristus er død, hvis jeg skal sige det med Paulus' udtryk, og aldrig bringe vedkommende til anstødelse og forfald, hverken ved noget, man spiser, eller ved fordomme mod hinanden.
Så lad os nu prøve, vil jeg sige til hr. Peter Skaarup, hvis det er alvorligt ment, at sige, at islam ikke på nogen måde er nogen trussel mod Danmark.
Det, der er en trussel mod Danmark, er vores eget nedrige væsen, hvis vi bliver så smålige, som Dansk Folkeparti vil gøre os til.